Jurzyca, Eugen, poslanec NR SR (2017-10-11):
Znova dobré ráno. Dovoľte, aby som predniesol v rámci vystúpenia v rozprave dva pozmeňujúce návrhy. Ten prvý bude jeden z tej dvojičky, ktorú som avizoval pri tlači 657 a vlastne som aj urobil k nemu úvod. Ide o to znižovanie byrokracie a v tejto dvojičke pozmeňujúcich návrhov ide o to, aby Národná banka mala možnosti ľahšie sa dostať k informáciám z príslušných orgánov verejnej správy elektronickým spôsobom. Takže hneď ho aj prečítam. Pozmeňujúci a doplňujúci návrh poslancov Národnej rady Slovenskej republiky Eugena Jurzycu, Jany Kiššovej, Ľubomíra Galka, Jozefa Rajtára, Ladislava Kamenického, Ľubomíra Petráka, Irén Sárközy a Radovana Baláža k vládnemu návrhu zákona, ktorým sa mení a dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 647). 1. K čl. X – nový bod 6 V čl. X sa za pôvodný bod 5 vkladá nový bod 6, ktorý znie: „6. V § 3 ods. 1 druhá veta znie: „Pritom orgány verejnej moci a iné osoby podľa prvej vety sú povinné bezplatne sprístupňovať a poskytovať Národnej banke Slovenska na účely dohľadu ňou požadované vyjadrenia, vysvetlenia, údaje a iné informácie a podklady, ktoré získali pri svojej činnosti, vrátane osobných údajov a iných informácií a podkladov z verejných častí aj neverejných častí nimi vedených, spravovaných alebo prevádzkovaných informačných systémov vrátane registrov, evidencií, zoznamov a iných súborov informácií a súvisiacich zbierok listín, pričom údaje a iné informácie z príslušného informačného systému sa sprístupňujú aj v elektronickej podobe spôsobom umožňujúcim úplný, priamy a trvalý diaľkový prístup prostredníctvom elektronickej komunikácie.“.“ Poznámky pod čiarou k odkazom 11a a 11b znejú: „11a) Napríklad zákon č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov. 11b) Napríklad § 27 Obchodného zákonníka v znení neskorších predpisov, zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov, § 60 až 60b zákona č. 455/1991 Zb. o živnostenskom podnikaní (živnostenský zákon) v znení neskorších predpisov, § 2 až 9 zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov, § 20 a 21 zákona č. 540/2006 Z. z. o štátnej štatistike v znení neskorších predpisov, § 170 ods. 3 a § 226 ods. 1 písm. e) zákona č. 461/2003 Z. z. o sociálnom poistení v znení neskorších predpisov.“ Zároveň sa v článku X prečíslujú všetky nasledujúce body. 2. K čl. XVI – o účinnosti Navrhnuté doplnenie nového bodu 6 do čl. X, ktorým sa upravuje § 3 ods. 1 druhá veta zákona o dohľade nad finančným trhom, nadobudne účinnosť dňa 15. 12. 2017, čo sa premietne do prečíslovania bodov uvedených v článku XVI o nadobudnutí účinnosti ustanovení navrhnutého zákona. Teraz odôvodnenie: Navrhuje sa aktualizácia a vyprecizovanie ustanovení § 3 ods. 1 zákona o dohľade nad finančným trhom a nadväzná úprava článku XVI o účinnosti navrhnutého zákona tak, aby orgány verejnej moci a iné subjekty (napríklad centrálny depozitár) sprístupňovali a poskytovali pre NBS na účely dohľadu aj údaje a iné informácie a podklady z nimi vedených, spravovaných alebo prevádzkovaných informačných systémov, čím sa prispieva k vytvoreniu legislatívnych predpokladov na využívanie oficiálnych údajov a iných informácií a podkladov na účely dohľadu prostredníctvom elektronickej komunikácie priamo z relevantných informačných systémov, napríklad priamo z obchodného registra, ktorý obsahuje celý rad relevantných informácií pre výkon dohľadu. Takto sa zároveň prispieva k zníženiu administratívneho zaťaženia dotknutých subjektov pri dohľade nad finančným trhom a tým aj k zdokonaleniu legislatívnych predpokladov pre celkový efektívnejší a operatívnejší výkon dohľadu nad finančným trhom. Tak. Máme za sebou tú dvojičku zákonov alebo teda návrhov pozmeňujúcich. A teraz pristupujem k ďalšiemu pozmeňujúcemu návrhu, ktorý už, ako mám avizované aj z ministerstva financií, bude menej konsenzuálny. Ide o to, že podľa nášho názoru predkladaná novela zákona o bankách obmedzí možnosť pobočiek zahraničných bánk poskytovať dotované zvýhodnené hypotéky. Problém vidíme, technicky by sa to malo udiať tak, že sa im zoberie možnosť vydávať kryté dlhopisy. Ide o to, že na Slovensku na tomto trhu máme len niekoľko bánk a tie navyše, ich podiel na trhu veľmi rýchlo rastie. Podiel troch najväčších bánk na trhu úverov na bývanie v ostatných rokoch narástol zo 75 % približne v roku 2009 na 83 % v roku 2017. Čiže to konkurenčné prostredie je čoraz menej intenzívne, no a menej intenzívne konkurenčné prostredie dopadá negatívne na ľudí, ktorí v tomto prípade tie hypotéky prijímajú. Tak myslím, že k odôvodneniu neformálnemu toľko. Prečítam pozmeňujúci návrh aj s krátkym formálnym odôvodnením. Pozmeňujúci návrh poslancov Národnej rady Slovenskej republiky Eugena Jurzycu a Jozefa Rajtára k vládnemu návrhu zákona, ktorým sa mení a dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 647). V čl. II sa vypúšťa bod 2. Doterajšie body 3 až 10 sa označujú ako body 2 až 9. Odôvodnenie: Navrhovaná vládna úprava by spôsobila, že pobočky zahraničnej banky nebudú môcť poskytovať štátom zvýhodnené hypotéky, a teda by bola obmedzená konkurencia. Bodka. Ďakujem pekne za pozornosť.